
“Akcīzes preču pārvietošanas un kontroles sistēmas uzturēšana, pilnveidošana un garantijas nodrošināšana”
iepirkuma identifikācijas Nr. FM VID 2024/168/ĀF



TEHNISKĀ SPECIFIKĀCIJA

atklātam konkursam “Akcīzes preču pārvietošanas un kontroles sistēmas uzturēšana, pilnveidošana un garantijas nodrošināšana”, iepirkuma identifikācijas Nr. FM VID 2024/168/ĀF. (turpmāk – Konkurss)


[bookmark: _Hlk125395439]Konkursa tehniskās specifikācijas sagatavošanas vai pēdējās aktualizācijas datums: 2024. gada 13. augusts.

Mēs, ____________________________________________________________________,
(pretendenta nosaukums, vienotais reģistrācijas numurs)

piedāvājam nodrošināt Konkursa nolikuma 2.1. apakšpunktā noteikto iepirkuma priekšmetu – Akcīzes preču pārvietošanas un kontroles sistēmas (turpmāk – EMCS vai Sistēma) pilnveidošanu, uzturēšanu un garantijas nodrošināšanu saskaņā ar šādu tehnisko specifikāciju:

Saturs
1. Ievads	2
1.1. Dokumenta nolūks un izmantošana	2
1.2. Saīsinājumi un paskaidrojumi	2
1.3. Saistība ar normatīvajiem aktiem	3
1.4. Dokumenta pārskats	3
2. EMCS apraksts	3
2.1. EMCS arhitektūra	4
2.2. Datubāzes apraksts	6
2.3. Sistēmas API daļa	6
2.4. Sistēmas JAVA moduļi	7
2.5. Lietotāju saskarnes aplikāciju uzbūve	7
2.6. Datu apmaiņas ar citām IS	7
3. Obligātās (minimālās) prasības pakalpojumam	9



[bookmark: _Toc174547097]1. Ievads
[bookmark: _Toc174547098][bookmark: _Toc479674161]1.1. Dokumenta nolūks un izmantošana
Šī dokumenta nolūks ir aprakstīt prasības Valsts ieņēmumu dienesta Akcīzes preču pārvietošanas un kontroles sistēmas (turpmāk – EMCS vai Sistēma) pilnveidošanas, uzturēšanas un garantijas nodrošināšanas pakalpojumam (turpmāk – Pakalpojums), attiecībā pret kurām tiks veikta pretendentu iesniegto piedāvājumu novērtēšana Konkursa ietvaros. 

Tehniskā specifikācija ir Pasūtītāja sagatavots un apstiprināts dokuments, kas ir iepirkuma dokumentācijas sastāvdaļa. Dokuments ir adresēts pretendentiem, kuri veiks piedāvājumu sagatavošanu, un Pasūtītāja atbildīgajiem darbiniekiem, kuri piedalīsies Konkursa procedūrā.

[bookmark: _Toc174547099][bookmark: _Toc461105694][bookmark: _Toc479674162]1.2. Saīsinājumi un paskaidrojumi
1.1. tabula - Saīsinājumi un paskaidrojumi
	Saīsinājums
	Skaidrojums

	AP
	Akcīzes preces

	CCN
	ES dalībvalstu kopējais komunikāciju tīkls (Common Communications Network)

	CDB
	Centrālā datu bāze

	CMIS
	Centrālā muitas informācijas sistēma

	CSI
	Vienotā sistēmas saskarne (Common System Interface)

	DB
	Datu bāze

	e-AD
	Elektroniskais administratīvais dokuments

	EDS
	Elektroniskās deklarēšanas sistēma

	EK
	Eiropas Komisija – ES izpildvaras institūcija

	EMCS
vai Sistēma
	Akcīzes preču pārvietošanas un kontroles sistēma (Excise Movement and Control System)

	ES
	Eiropas Savienība (tiek lietots arī termins Kopiena)

	HTTPS
	Hiperteksta drošās pārsūtīšanas protokols (Hypertext Transfer Protocol Secure)

	IS
	Informācijas sistēma

	ISO
	Starptautiskā standartizācijas organizācija (International Organization for Standardization)

	IZPILDĪTĀJS
	Sākotnēji konkursa pretendents. Pēc konkursa iepirkuma līguma tiesību piešķiršanas – IZPILDĪTĀJS.

	KLM (TA)
	Komersanta lietojumprogramma (Taxpayers application)

	NIS
	Nodokļu informācijas sistēma

	NLM
	Nacionālā lietojumprogramma

	PDF
	Pārnesams (universāls un atvērts) dokumentu formāts (portable document format)

	PPA
	Programmatūras projektējuma apraksts

	RMI
	Attālināts metožu izsaukums (Remote Method Invocation)

	SEED
	Akcīzes preču noliktavu, noliktavu turētāju un apstiprināto tirgotāju informācijas sistēma (System of Exchange of Excise Data)

	VID (SRS) vai Pasūtītājs
	Valsts ieņēmumu dienests (State Revenue Service)

	VIDISS
	Valsts ieņēmumu dienesta informācijas sistēmu savietotājs

	XML
	Strukturēta valoda elektronisko dokumentu formēšanai (eXtensible Markup Language)

	ISIPS
	VID Informācijas sistēmu izmaiņu pārvaldības sistēma



Katrai tehniskajā specifikācijā definētai prasībai ir šāda struktūra: 
· Indekss – trīsciparu skaitlis, kas tehniskā specifikācijā apzīmē konkrētās prasības kārtas numuru. Indeksu numerācija ir sakārtota augošā secībā sākot ar 001 un ļauj viennozīmīgi identificēt katru konkrēto tehniskajā specifikācijā definēto prasību ar mērķi atvieglot tehniskās specifikācijas lasīšanu un orientēšanos tajā (ātra konkrētās prasības atrašana, tehniskās specifikācijas sasaiste ar konkursa nolikumu u.tml.). 
· Prasības nosaukums – ir konkrētas prasības virsraksts, kas sniedz vispārīgu informāciju par prasības saturu. 
· Prasības apraksts – ir konkrētās izpildāmās prasības apraksts, kas ir pietiekami detalizēts, lai ļautu Izpildītājam noteikt prasības realizācijas komplicētību, tādējādi prognozēt nepieciešamo darbietilpību prasības un tehniskās specifikācijas realizācijai kopumā, kā arī Pasūtītājam novērtēt Izpildītāja tehniskā piedāvājuma atbilstību Konkursa nolikuma mērķiem un uzdevumiem. 

[bookmark: _Toc479674163]1.3. Saistība ar normatīvajiem aktiem
IZPILDĪTĀJAM jānodrošina savu veikto Pakalpojuma darbu un iesniegto nodevumu atbilstību Līguma 0.7.0. vienošanās protokola  “Drošības prasības Sistēmas uzturēšanai, pilnveidošanai un garantijas nodrošināšanai” 6.punktā noteiktajiem normatīvajiem aktiem.  
[bookmark: _Toc174547100]1.4. Dokumenta pārskats
Dokuments sastāv no 3 (trim) nodaļām.
Pirmajā nodaļā ir izklāstīts šī dokumenta izstrādāšanas nolūks, aprakstīta darbības sfēra, sniegts dokumenta pārskats, apkopotas izmantotās definīcijas, apzīmējumi un saīsinājumi, dots prasību apraksta skaidrojums.
Otrajā nodaļā ir EMCS esošās situācijas apraksts.
Trešajā nodaļā ir uzskaitītas izvirzītās prasības Pakalpojumam un sniegts šo prasību apraksts.
[bookmark: _Toc174547101]2. EMCS apraksts
EMCS ir datorizēta sistēma, kas nodrošina akcīzes preču pārvietošanas pārraudzību tām precēm, kas tiek transportētas Eiropas Savienības (ES) teritorijā saskaņā ar akcīzes nodokļa atliktās maksāšanas režīmu. EMCS ir izveidota un ieviesta saskaņā ar ES Parlamenta lēmumu Nr.1152/2003/EC un sastāv no Eiropas Kopienas pārvaldītā Kopējā domēna un nacionālajiem domēniem jeb ES dalībvalstu komponentēm, kuru izstrāde un uzturēšana ir katras attiecīgās valsts kompetencē. 
EMCS nacionālās komponentes nodrošina: 
· elektronisku ziņojumu apmaiņu ar ES dalībvalstu (DV) informācijas sistēmām (IS);
· informācijas apmaiņu ar citām VID IS: SEED/NIS, EMDAS2, EDS, VIDISS (ECI);
· tiešsaistes vai starpsistēmu sadarbību ar komersantiem;
· akcīzes preču pārvietošanas pārraudzības funkcijas VID darbiniekiem.

[bookmark: _Toc174547102]2.1. EMCS arhitektūra
EMCS lietotāju aplikācijas izvietotas Kubernetes konteineru orķestrācijas sistēmā. Klienta lietojumprogrammas (angl. – front-end) veidotas React JS, bet funkcijas – .NET API. Komponentes iedalās:
· NLM – nodrošina nacionālā lietojuma (VID iekšējai) lietotāju saskarnei nepieciešamo funkcionalitāti;
· KLM – nodrošina komersantu lietotāju saskarnei nepieciešamo funkcionalitāti;
· KLM WS – nodrošina komersantu lietojumprogrammu izsaukumus, izmantojot tīmekļa pakalpes (angl. – Web Services).

Aplikāciju servera WebLogic domēnā tiek izvietoti 2 komponenti – MSM un RSM. Šobrīd šie komponenti tiek uzstādīti vienā domēna klasterī, kas, savukārt, var sastāvēt no viena vai vairākiem mezgliem (angl. – node). Katrs komponents satur Java valodā kodētu programmatūru. MSM nodrošina kopīgi lietojamas datu apstrādes metodes, bet RSM – ziņojumu maršrutēšanu (angl. – routing) datu apmaiņai ar ECI. Sistēmas komponentu izvietojums redzams attēlā 2-1. “Sistēmas komponentu izvietojums”. 



Att. 2-1. Sistēmas komponentu izvietojums
[bookmark: _Toc174547103]2.2. Datubāzes apraksts
Datubāzes objekti (tabulas, sekvences, PL/SQL pakotnes u.c.) ir sakārtoti loģiskos moduļos, kur katra moduļa datubāzes objekti iesaistīti konkrēta mērķa nodrošināšanai. Moduļi un tiem piederošie objekti nav fiziski nodalīti, bet uz objekta piederību pie konkrēta moduļa norāda tā nosaukuma pirmā daļa līdz “_” zīmei, kas ir moduļa saīsinātais nosaukums jeb moduļa kods.
Datubāzu objekti sakārtoti pa sekojošiem moduļiem:
[bookmark: _Hlk158965082]2.1. tabula – EMCS moduļi
	Moduļa kods
	Moduļa nosaukums
	Moduļa mērķis

	KLM
	Komersantu lietojuma modulis
	Nodrošina datu saglabāšanu, kā arī datu pieejas saskarni komersantu lietojumiem.

	NLM
	Nacionālais lietojuma modulis
	Nodrošina datu saglabāšanu, kā arī datu pieejas saskarni VID iekšējiem lietojumiem.

	MSM
	Ziņojumu modulis
	Ietver ziņojumu apstrādes procedūras.

	ADM
	Administratīvais modulis
	Nodrošina sistēmas administratīvo datu apstrādi un uzturēšanu.

	ACO
	Administratīvās sadarbības modulis
	Nodrošina administratīvās sadarbības datu apstrādi un uzturēšanu

	CONTROL
	Kontroles ziņojumu modulis
	Nodrošina kontroles ziņojumu datu apstrādi un uzturēšanu

	EVENT
	Atgadījuma ziņojumu modulis
	Nodrošina atgadījuma ziņojumu datu apstrādi un uzturēšanu

	EXCISE
	Akcīzes preču likmju, iestāžu, produktu attiecīgo KN kodu modulis 
	Nodrošina akcīzes preču likmju, iestāžu, akcīzes produktu un attiecīgo KN kodu datu uzturēšanu

	GRN
	Nodrošinājumu modulis
	Nodrošina nodrošinājumu un to izlietojuma datu apstrādi un uzturēšanu

	REP
	Pārskatu modulis
	Nodrošina pārskatu datu saglabāšu, kā arī datu pieeju pārskatu modulim

	TRADER
	Komersantu datu modulis
	Nodrošina komersantu datu uzturēšanu

	UM
	EMCS NLM lietotāju un lietotāju lomu modulis
	Nodrošina NLM lietotāju un lietotāju lomu datu uzturēšanu

	EAD
	EAD dokumentu modulis
	Nodrošina e-AD/e-SAD dokumenta datu apstrādi un uzturēšanu

	WAD
	WAD dokumentu modulis
	Nodrošina w-AD dokumentu un ar to saistīto datu apstrādi un uzturēšanu



[bookmark: _Toc174547104]2.3. Sistēmas API daļa
· EMCS ietver C# valodā kodētus (izmantojot .NET Core ietvaru) REST API servisus, kas nodrošina lietojumprogrammatūras izsaukumu servēšanu un mijiedarbību ar datubāzi KLM API
· NLM API
[bookmark: _Toc174547105]2.4. Sistēmas JAVA moduļi
EMCS ietver Java valodā kodētus komponentus, kas paredzēti darbināšanai aplikāciju serverī Oracle WebLogic 19c:
· RSM (Maršrutēšanas Servisa modulis)
· MSM (Ziņojumu Servisa modulis).
NLM un KLM nodrošina REST lietojumprogrammas saskarnes atbilstošajām lietotāju saskarnēm.
MSM nodrošina datu apstrādes procesus, t.sk. ziņojumu apstrādi, datu validāciju, datu transformācijas un datu izvietošanu EMCS DB.
RSM nodrošina ziņojumu apmaiņu (t.sk. ar ārējo sistēmu saskarnes), saņemto un nosūtīto ziņojumu reģistrāciju.
[bookmark: _Toc174547106]2.5. Lietotāju saskarnes aplikāciju uzbūve
Šobrīd izveidotas 2 lietotāju saskarnes aplikācijas – nacionālā lietojuma saskarne VID iekšējiem lietotājiem un komerclietotāju saskarne komersantu pārstāvjiem.
Lietotāju saskarne veidota, izmantojot ReactJS bibliotēkas un atomiskos principus. Šī kombinācija palīdz veidot viegli pielāgojamu un paplašināmu lietotni. Datu plūsma tiek balstīta uz ReactJS lietotnes klašu stāvokļiem. Tālākā izstrādē tiks izmantots arī Redux, kas ļaus viegli nodrošināt komponentu stāvokļu nodošanu.
Atomiskie uzbūves principi nodrošina, ka katra lietotnes sastāvdaļa veic konkrētu funkciju, kas ļauj ātri pielāgot aplikāciju jaunām prasībām. Lietotnes izstrādē tiek izmantotas šādas bibliotēkas:
· Axios – nodrošina API zvanu izsaukumu;
· React-modal – vizuālu modālo logu izstrādei;
· React-datepicker – datumu ievades logs;
· React-router – aplikācijas vietnes ceļu nodrošināšanai;
· Material-ui – vizuālo elementu izstrādei.
[bookmark: _Toc174547107]2.6. Datu apmaiņas ar citām IS
Datu apmaiņu uzskaitījumu skatīt 2.2. tabulā “datu apmaiņā iesaistītās IS un to apraksti”.
2.2. tabula – datu apmaiņā iesaistītās IS un to apraksti
	Datu apmaiņā iesaistītās IS
	Datu apmaiņas īss apraksts

	NIS datu apmaiņa (NIS uz EMCS)
	Datu apmaiņa starp NIS un EMCS ir process, kurš nodrošina vienotā reģistra SEED, atsauces datu, akcīzes iestāžu saraksta, nodrošinājuma garantiju datu apmaiņu starp NIS un EMCS sistēmām. Datu nodošana uz EMCS datubāzi notiek izmantojot IBM DataStage. 

	NIS datu apmaiņa (EMCS uz NIS)
	Datu nodošana no EMCS uz NIS paredzēta, lai nodrošinātu NIS informāciju par nodrošinājuma summas izmaiņām, kas radušās e-AD apstrādes laikā, pārvietojot akcīzes produkciju. Dati tiek iegūti no vairākām EMCS tabulām ead, ead_header, ead_version, ead_trader,  trader_authorisation, grn_certificate_version, grn_transaction, message. Datu nodošana no EMCS DB NIS shēmas uz NIS notiek izmantojot SAP Data Services rīku.

	EMDAS2/AES ziņojumu apmaiņa
	AES saskarne ar EMCS nodrošina eksporta muitas deklarācijas datu papildināšanu no e-AD, kā arī tiek izmantota, lai paziņotu EMCS informāciju par eksporta muitas deklarācijas statusu maiņu (piemēram, par deklarācijas pieņemšanu, preču izlaišanu u.c.) nododot attiecīgu ziņojumu EMCS. AES veic datu apmaiņu ar EMCS sinhronā režīmā.  Ziņojumu sūtīšana XML formātā no AES (EMDAS apakšsistēmas) uz EMCS ir nodrošināta ar HTTP REST API servisa starpniecību. Ziņojumi tiek specificēti XML formātā atbilstoši EMDAS DDNXA specifikācijai  un EMCS DDNEA specifikācijai, serviss tiek realizēts EMCS pusē (RSM modulī). Autorizācija tiek veikta caur VIDISS ADFS servisu. Autentifikācijai AES izsauc VIDISS ADFS servisu, kur norāda tehniskā lietotāja datus, saskaņā ar konfigurāciju. VIDISS ADFS atbildē izsniedz Access JWT autentifikācijas marķieri, kurš derīgs konfigurācijā norādīto laika periodu. Drošības talons tiek saņemts kā Base64 kodēta simbolu virkne un pirms nodošanas tālāk, ir jāveic tā atkodēšana. Ja drošības talona derīguma termiņš ir beidzies, ir nepieciešams pieprasīt jaunu drošības talonu.

	Nodrošinājuma apliecības datu pārnese no NIS uz EMCS
	Saskarne starp NIS un EMCS tiek veidota, lai EMCS nodotu nodrošinājuma apliecību datus no NIS. Nodrošinājuma apliecību datu nodošana no NIS uz EMCS tiek veikta, kā datu transformācija (NIS Informix DB atbilstošo tabulu datu pārnešana uz EMCS Oracle DB tabulu) IBM InfoSphere DataStage rīka procesa SEEDuzEmcsTabbatch3v1 ietvaros.

	Klasifikatoru un komersantu datu pārnese no SEED uz EMCS
	EMCS darbības nodrošināšanai ir nepieciešami dati, kurus uztur un izplata Eiropas centrālā SEED sistēma, izmantojot IE713 un IE734 ziņojumus. Šo ziņojumu saņemšanu un sākotnējo apstrādi nodrošina NIS. Ziņojumu datu tālāka izplatīšana uz EMCS notiek šādā veidā:
1.	EMCS datubāzē (DBVS Oracle) ir izveidotas savstarpēji saskaņotas interfeisa datu struktūras – tabulas;
2.	Iepriekšminētās datu struktūras ir pieejamas NIS ar tiesībām šos datus labot, papildināt un dzēst;
3.	Pēc ziņojumu saņemšanas no centrālā EMCS, NIS nodrošina saņemto datu apstrādi un izvietošanu interfeisa datu struktūrās EMCS datubāzē (datu aktualizāciju);
4.	Datu aktualizācijas regularitāte atbilst no centrālā EMCS saņemto IE713 un IE734 ziņojumu saņemšanas regularitātei. Biežums ne retāk kā reizi diennaktī. Nepieciešams atzīmēt, ka 2024. gada laikā plānots, ka šo funkcionalitāti pārņems EMCS, respektīvi IE713 un IE734 ziņojumus saņems EMCS no VIDIS  ECI.

	EMCS datu apmaiņas ar VIDISS (ECI)
	EMCS darbībai nepieciešama datu apmaiņa ar CCN/CSI, šiem nolūkiem EMCS izmantoto VIDISS universālo CCN/CSI Komunikāciju moduli – ECI. Integrācijas ar VIDISS ECI ir veikta EMCS RSM. Datu apmaiņa starp EMCS un ECI tiek nodrošināta ar REST saskarnes palīdzību:
•	REST servisa saskarne SendSynEciRest – tiek izmantota ziņojumu nosūtīšanai CCN partnerim;
•	REST servisa saskarne PostFromCCNRest – tiek izmantota ziņojumu saņemšanai no CCN partneriem.
EMCS RSM datu izvietošana tiek veikta EMCS datubāzes “emcs_gw” shēmā. Datu apmaiņai starp EMCS RSM un ECI notiek ar REST saskarnes palīdzību.


[bookmark: _Hlk158976216]
[bookmark: _Toc174547108]3. Obligātās (minimālās) prasības pakalpojumam 
	Prasības indekss (Nr.)
	Prasības apraksts
	Pretendenta piedāvājums

	3.1.
	[bookmark: _Toc402859287][bookmark: _Toc160019721]Prasības Pakalpojuma pārvaldībai

	(1) 
	Pakalpojuma uzsākšana
Pēc Līguma noslēgšanas IZPILDĪTĀJAM 20 (divdesmit) darba dienu laikā no Sistēmas pirmkodu, izpildkodu un pilnas tehniskās dokumentācijas saņemšanas no VID jāuzsāk EMCS uzturēšana. VID 5 (piecu) darba dienu laikā pēc IZPILDĪTĀJA pieprasījuma saņemšanas nodod IZPILDĪTĀJAM EMCS pirmkodus, izpildkodus un pilnu tehnisko dokumentāciju, kas ir viņa rīcībā. 
Sākot ar 21.darba dienu, EMCS uzturēšana jānodrošina atbilstoši Līguma un tā pielikuma nosacījumiem. Pārejas posmā VID nodrošinās atbalstu sistēmas pirmkoda, izpildkodu un tehniskās dokumentācijas pārņemšanā.
	Apliecinājums
*

	(2) 
	[bookmark: _Hlk163826787]Izstrādes, testa vides nodrošināšana
IZPILDĪTĀJAM ir jānodrošina sava izstrādes un testēšanas vide (aparatūra, programmatūra, telpas) Līguma ietvaros izpildāmo darbu un uzdevumu veikšanai. 
IZPILDĪTĀJAM izstrāde un testēšana jāveic, izmantojot tikai licencētu programmatūru. VID nenodrošina IZPILDĪTĀJU ar programmatūras licencēm. IZPILDĪTĀJS nedrīkst izmantot programmēšanas rīkus vai līdzekļus, kas prasītu papildu licenču iegādi VID.
	Apliecinājums
*

	(3) 
	Pakalpojumā izmantojamā valoda	
IZPILDĪTĀJAM Pakalpojuma sniegšanas laikā visi nodevumi jānoformē latviešu valodā un komunikācija ar VID jānodrošina tikai latviešu valodā. Ja tiks piesaistīti speciālisti, kuri nepārvalda latviešu valodu, IZPILDĪTĀJAM šo speciālistu saziņā ar VID jānodrošina tulkošana bez papildu maksas. Rakstiskajā komunikācijā nav pieļaujama tikai automātisko tulkošanas rīku (piemēram, Google Translate) izmantošana.
	Apliecinājums
*

	(4) 
	Pakalpojuma bibliotēka	
IZPILDĪTĀJAM Pakalpojuma sniegšanas laikā ir jāuztur aktuāla elektroniskā Pakalpojuma bibliotēka. Pakalpojuma bibliotēkā jāizvieto un jāuztur visi Pakalpojuma dokumenti, piemēram, prasību specifikācijas, projektējuma apraksti, testēšanas dokumentācija, sanāksmju protokoli, plāni, kas saistīti ar Līguma izpildi un EMCS uzturēšanas un EMCS darbības nodrošināšanu.
IZPILDĪTĀJAM pēc VID pieprasījuma jānodrošina VID piekļuve Pakalpojuma bibliotēkai.
	Apliecinājums
*

	(5) 
	Pakalpojuma problēmu vadība	
IZPILDĪTĀJAM ir jāidentificē Pakalpojuma sniegšanas problēmas un savlaicīgi jāziņo par tām Pasūtītājs, kopīgi ar Pasūtītāju nosakot nepieciešamās korektīvās darbības un kontrolējot to izpildes efektivitāti. 
	Apliecinājums
*

	(6) 
	Pakalpojuma risku vadība	
IZPILDĪTĀJAM visā Pakalpojuma sniegšanas laikā ir jāveic ar Pakalpojuma sniegšanu saistīto risku identificēšana, analīze, novērtēšana, uzraudzība un kontrole, risku mazināšanas un/vai novēršanas darbu plānošana un īstenošana.
IZPILDĪTĀJAM tehniskajā piedāvājumā ir jāapraksta ar Pakalpojuma sniegšanu saistīto sākotnējo risku novērtējums, kā arī pieņēmumi, atkarības un ārējās ietekmes, kas tika ņemtas vērā, sagatavojot piedāvājumu. 
IZPILDĪTĀJAM tehniskajā piedāvājumā ir jāapraksta risku vadības pieeja, ko IZPILDĪTĀJS izmantos ar Pakalpojuma sniegšanu saistīto risku vadībai.
	Apraksts**

	(7) 
	Plānu pārvaldība
IZPILDĪTĀJAM Pakalpojuma sniegšanas laikā jānodrošina Pakalpojuma sniegšanai nepieciešamo plānu pārvaldība saskaņā ar Līguma 0.2.0.pielikuma 1.1.apakšpunktu.
	Apliecinājums
*

	(8) 
	Speciālistu savstarpējā sadarbība	
IZPILDĪTĀJAM jānodrošina efektīva IZPILDĪTĀJA speciālistu sadarbība un komunikācija ar VID speciālistiem saskaņā ar Līguma 0.1.0.pielikumā noteikto kārtību. 
	Apliecinājums
*

	(9) 
	Kvalitātes vadība	
IZPILDĪTĀJAM Pakalpojuma sniegšanas laikā ir jānodrošina kvalitātes pārvaldības procesi, kas nodrošinātu VID prasībām atbilstoša Pakalpojuma sniegšanu.
IZPILDĪTĀJAM jāapraksta Pakalpojuma kvalitātes nodrošināšanas un pārvaldības pasākumu (metožu) kopums, ko tas ir paredzējis izmantot Pakalpojuma kvalitātes nodrošināšanai.
	Apraksts**

	(10) 
	Kvalitātes kontrole un verifikācija	
IZPILDĪTĀJAM Pakalpojuma sniegšanas laikā ir jāveic dokumentācijas un programmkoda kvalitātes kontrole, jānodrošina preventīvās un korektīvās darbības, kā arī jāuztur pieraksti par dokumentācijas un programmkoda verifikāciju pirms tā nodošanas VID. Pēc VID pieprasījuma IZPILDĪTĀJAM ir jānodrošina iespēja VID iepazīties ar dokumentācijas un programmkoda verifikācijas pierakstiem.
IZPILDĪTĀJAM jāapraksta dokumentācijas un programmkoda kvalitātes nodrošināšanas plāns.
	Apraksts**

	(11) 
	Konfigurāciju pārvaldība un versiju kontrole	
IZPILDĪTĀJAM jānodrošina konfigurāciju pārvaldība un versiju kontrole saskaņā ar Līguma 0.2.0.pielikuma 1.2. un 1.3.apakšpunktiem.
IZPILDĪTĀJAM jāapraksta konfigurāciju pārvaldības un versiju kontroles principi un rīki, ko IZPILDĪTĀJS izmantos konfigurāciju pārvaldībai un versiju kontrolei.


	Apraksts**

	3.2.
	Vispārējās Pakalpojuma prasības
	

	(12) 
	Uzturēšanas un pilnveidošanas periods	
IZPILDĪTĀJAM ir jānodrošina EMCS uzturēšana un pilnveidošana līdz brīdim, kamēr iestājas viens no šādiem nosacījumiem:
1) ir pagājuši 48 (četrdesmit astoņi) mēneši no Līguma abpusējas parakstīšanas dienas;
2) ir izlietota Līgumā noteiktā Līguma kopējā summa.
	Apliecinājums
*

	(13) 
	Tehniskā atbalsta un konsultāciju pieejamība Līguma izpildes laikā
	
IZPILDĪTĀJAM jānodrošina Pakalpojuma pieejamība VID darba dienās no pirmdienas līdz ceturtdienai no plkst. 8.15 līdz plkst.17.00, piektdienās no plkst.8.15 līdz plkst.15.45. Ja VID nosūta pieteikumu ārpus VID darba laika, tad reakcijas laikā tiek skaitīts tikai VID darba laiks.
Pakalpojuma ietvaros komunikācijai tiks izmantoti šādi komunikācijas kanāli – tālrunis, e-pasts, tiešsaistes saziņas rīki, IPPV un ISIPS tiešsaistes savienojums un klātiene.
IZPILDĪTĀJAM ir jānodrošina visi norādītie komunikācijas kanāli ar saviem resursiem, tomēr IZPILDĪTĀJS, vienojoties ar VID pilnvaroto personu, var noteikt primāri izmantojamo komunikācijas kanālu.
	Apliecinājums
*

	(14) 
	Pakalpojuma saturs	
Pakalpojuma sniegšanas laikā ir jānodrošina Līguma 2.punktā aprakstītā Līguma priekšmeta izpilde. 
	Apliecinājums
*

	3.3.
	Pieejamības un veiktspējas prasības
	

	(15) 
	Pieejamība	
EMCS jānodrošina augsta pieejamība (EMCS ir jābūt pieejamai lietotājiem 24 stundas diennaktī, 7 dienas nedēļā) lietotājiem un tādu EMCS arhitektūras kvalitāti, lai tās darbība ir stabila. Nodevumu uzstādīšanu ir jāvar veikt bez vai ar minimāliem EMCS darbības pārtraukumiem. IZPILDĪTĀJA darbības vai bezdarbības dēļ EMCS darbības pārtraukumi kopumā nedrīkst pārsniegt 12 (divpadsmit) stundas 12 (divpadsmit) kalendāro mēnešu laikā, izņemot gadījumus, kad ir tehnoloģiski ierobežojumi.
Vienas atsevišķas dīkstāves gadījums nedrīkst pārsniegt 30 (trīsdesmit) minūtes VID darba laikā un 2 (divas) stundas pārējā laikā, izņemot gadījumus, kad ir tehnoloģiski ierobežojumi. Darbības pārtraukumu laikā ieskaita plānotās un neplānotās dīkstāves, bet neieskaita gadījumus, kad darbības pārtraukums ir noticis no IZPILDĪTĀJA neatkarīgu iemeslu dēļ.
	Apliecinājums
*

	(16) 
	Veiktspēja	
EMCS nodevumi nedrīkst negatīvi ietekmēt jau esošo funkcionalitāšu veiktspēju un drošību. Veicot EMCS pilnveidošanu uz uzturēšanu, to darbi un rezultāts nedrīkst negatīvi ietekmēt EMCS veiktspējas rādītājus. Ar EMCS veiktspējas rādītājiem tiek saprasts:
* laiks, kas nepieciešams atsevišķu darbību kopuma veikšanai EMCS, izpildot kādu biznesa procesu;
* laiks, kas nepieciešams EMCS lietotāju saskarnes formu atvēršanai;
* reakcijas laiks uz lietotāju veiktajām darbībām EMCS lietotāju saskarnes formā. 
Jānodrošina stabila EMCS darbība pie:
 - vidējā vienlaicīgo lietotāju skaita – 200; 
 - maksimālā vienlaicīgo lietotāju skaita – 400.
Pie vienlaicīgo lietotāju skaita 200 laiks, kas nepieciešams atsevišķu darbību kopuma veikšanai EMCS, izpildot kādu biznesa procesu, laiks, kas nepieciešams EMCS lietotāju saskarnes formu atvēršanai, reakcijas laiks uz lietotāju veiktajām darbībām EMCS lietotāju saskarnes formā vidēji nepārsniedz 1,5 sekundes.
	Apliecinājums
*

	3.4.
	Prasības pieteikumu apstrādei
	

	(17) 
	Pasūtītāja un IZPILDĪTĀJA sadarbības kārtība	
Pakalpojuma aktivitātes var ierosināt gan Pasūtītājs, gan IZPILDĪTĀJS.
Visi problēmziņojumi un izmaiņu pieprasījumi (turpmāk – pieteikumi) Līguma darbības laikā tiks pieteikti, izmantojot Pasūtītāja informācijas sistēmas izmaiņu pārvaldības sistēmu (ISIPS), saskaņā ar Līguma 0.1.0.pielikumā aprakstīto kārtību. Līguma izpildes laikā tiesības noteikt pieteikuma prioritāti (kritiska, steidzama vai parasta) ir attiecīgajām VID pilnvarotajām personām.
	Apliecinājums
*

	(18) 
	Reakcijas laiks uz pieteikumu	
Reakcijas laikā IZPILDĪTĀJAM jānodrošina pieteikuma izpēte, klasifikācija un atbildes sniegšana saskaņā ar Līguma 0.1.0.pielikuma 8.punktā noteikto kārtību. 
	Apliecinājums
*

	(19) 
	Pieteikumu risināšana uzturēšanas un pilnveidošanas pakalpojuma nodrošināšanas ietvaros 
IZPILDĪTĀJAM jānodrošina Līguma 0.1.0.pielikumā aprakstītā pieteikumā aprakstītās problēmas novēršanas kārtība. Uzturēšanas un pilnveidošanas pakalpojuma nodrošināšanas ietvaros IZPILDĪTĀJS risina pieteikumu visiem pieejamajiem līdzekļiem, savukārt VID visiem pieejamajiem līdzekļiem sniedz pieteikuma risināšanai nepieciešamo papildu informāciju. Pieteikumu risināšanā jāievēro šīs specifikācijas prasības.
	Apliecinājums
*


	(20) 
	Pieteikumu eskalācija	
Pakalpojuma sniegšanas laikā IZPILDĪTĀJAM nekavējoties jāinformē VID, ja pieteikumā risināšanas gaitā tiek konstatēts, ka pieteikumā aprakstītās problēmas novēršanai vai aprakstītā izmaiņu pieprasījuma realizācijai nepieciešama standartprogrammatūras, kura tiek izmantota EMCS darbības nodrošināšanā, ražotāja iejaukšanās, un pieteikumu nepieciešams eskalēt attiecīgajam ražotājam. Eskalētais pieteikums tiek risināts atbilstoši VID un attiecīgā ražotāja noteikumiem.
	Apliecinājums
*

	(21) 
	Problēmu ziņojumu pārvadība	
IZPILDĪTĀJAM ir jānodrošina problēmu ziņojumu pārvadība saskaņā ar Līguma 0.1.0.pielikumā aprakstīto sadarbības kārtību un 0.2.0.pielikuma 1.6.apakšpunktu.
	Apliecinājums
*

	3.5.
	Izmaiņu realizācijas prasības
	

	(22) 
	Izmaiņu vadība	 
IZPILDĪTĀJAM jāveic izmaiņu pieprasījuma izpēte, izmaiņu izstrāde (t.sk. attiecīgas dokumentācijas labošana, papildināšana utt.), testēšana un piegāde, pamatojoties uz VID prasībām, apstiprināto programmatūras prasību specifikāciju un/vai apstiprināto PPA, t.sk. ievērojot šīs specifikācijas prasības. 
Par izmaiņu pieprasījumu nevar uzskatīt programmatūras un/vai projektējuma kļūdas vai nepilnības, kuras saskaņā ar labu industriālo praksi, IZPILDĪTĀJAM bija savlaicīgi jāidentificē. 
IZPILDĪTĀJAM jānodrošina izmaiņu vadība saskaņā ar Līguma 0.1.0.pielikumā “Sadarbības kārtība” aprakstīto. Pieprasīto programmatūras izmaiņu piegādē IZPILDĪTĀJAM ir jāpiegādā attiecīgās dokumentācijas aktualizētā versija, kā arī piegādes pakotnei jāpievieno apraksts, kurā apkopoti visi konkrētajā piegādē realizētie izmaiņu pieprasījumi un kļūdu labojumi (ja tādi veikti).
IZPILDĪTĀJAM jāapraksta izmaiņu vadības process un pieeja, ko IZPILDĪTĀJS izmantos EMCS, atspoguļojot sadarbību ar VID.
	Apraksts**

	(23) 
	Darbietilpības novērtēšanai izmantotās IZPILDĪTĀJA metodes	IZPILDĪTĀJAM detalizēti jāapraksta Pakalpojuma ietvaros paredzamo darbu darbietilpības novērtēšanas (aprēķināšanas) metode un risinājums speciālistu veikto darbu apjoma (patērētā laika) uzskaitei, kuru IZPILDĪTĀJS apņemas izmantot Līguma izpildes laikā (jāpievieno piedāvājumam).
IZPILDĪTĀJAM jāizmanto vismaz viena formālā metode, balstoties uz eksperta metodi.
	Apraksts**

	(24) 
	Standartprogrammatūras uzturēšanas prasība 	
Pakalpojuma sniegšanas laikā IZPILDĪTĀJAM nekavējoties jāinformē VID, ja tiek izdoti EMCS darbības nodrošināšanā izmantotās standartprogrammatūras jauninājumi vai kritiskie ielāpi, kuri var ietekmēt EMCS darbību.
Gadījumā, ja, lai nodrošinātu standartprogrammatūras, kura tiek izmantota EMCS darbināšanā, jauninājumu vai kritisko ielāpu uzstādīšanu VID testa/produkcijas vidē, nepieciešamas izmaiņas EMCS, IZPILDĪTĀJAM jāiesniedz VID izvērtējums par šādu izmaiņu darbietilpību saskaņā ar Līguma 0.1.0.pielikumā “Sadarbības kārtība” aprakstīto kārtību. Ja standartprogrammatūras jauninājums vai kritiskais ielāps ir kritisks EMCS un/vai saistīto VID IS drošībai, IZPILDĪTĀJAM jāiesniedz izvērtējums īsākā laikā, abpusēji vienojoties ar VID pilnvaroto personu.
	Apliecinājums
*

	(25) 
	Mērogojamības prasība	
EMCS jāpilnveido un jāuztur tā, lai jauna funkcionalitāte varētu darboties neatkarīgi no iepriekš izstrādātās funkcionalitātes (prasības mērogošanas pasākumi nav jānodrošina esošajai EMCS funkcionalitātei), turklāt jaunai funkcionalitātei jāvar darboties bez papildu licencēm.
	Apliecinājums
*

	(26) 
	Mērogojamības piemērojamība	
EMCS jāpilnveido un jāuztur, nodrošinot mērogošanu bez papildu izstrādes darbiem, un lai būtu iespējams palielināt EMCS veiktspēju, pievienojot papildus nepieciešamās standartprogrammatūras licences un aparatūru, tā, lai nerastos EMCS un/vai VID IS darbības traucējumi.
	Apliecinājums
*

	(27) 
	EMCS darbība divos datu centros 	
EMCS jāpilnveido un jāuztur tā, lai būtu iespējams darbināt EMCS divos datu centros.
	Apliecinājums
*

	(28) 
	EMCS darbība klasterī	
EMCS jāpilnveido un jāuztur tā, lai nākotnē būtu iespējams palielināt EMCS un VID IS veiktspēju, darbinot to klasterī ar slodzes līdzsvarošanu (load balancing) paplašināšanas iespējām un rezervējamību (redundances) neatkarīgi no fizisko serveru skaita.
	Apliecinājums
*

	(29) 
	EMCS darbības neatkarība no atsevišķa moduļa kļūmes
EMCS jāpilnveido un jāuztur tā, lai jebkura viena moduļa kļūmes rezultātā nenotiek pilnīga EMCS un/vai VID IS darbības apstāšanās (no single point of failure). Pieļaujama EMCS pakalpojumu kvalitātes pasliktināšanās uz laiku, kas nepieciešams kļūmes un kļūmes seku novēršanai.
Jānodrošina, lai jebkuras personas, mehānisma vai procedūras kļūme nerada iespēju piekļūt neizpaužamai informācijai (ierobežotas pieejamības datiem).
	Apliecinājums
*

	(30) 
	EMCS un tās lietojumprogrammu modularitātes prasības	
IZPILDĪTĀJA darbības rezultātā EMCS nedrīkst mazināties esošā modularitāte. Par moduli tiek uzskatīts sistēmas funkcionālais apgabals, kas nodrošina loģisko funkciju kopumu veikšanu neatkarīgi no citiem moduļiem.
	Apliecinājums
*

	(31) 
	Prasības pārnesamībai	
Ja EMCS tiek realizēta jauna funkcionalitāte un tā tiek realizēta, papildinot standartprodukta funkcionalitāti, papildinājumiem jābūt veidotiem tā, lai būtu iespējams bez izmaiņām pārnest šo funkcionalitāti uz jaunāko zināmo pieejamo standartprodukta versiju.
	Apliecinājums
*

	(32) 
	Neparedzēto kļūdu apstrāde	
EMCS jāpilnveido un jāuztur tā, lai tiktu nodrošināta neparedzētu kļūdu apstrāde un žurnalēšana, saglabājot visu pieejamo ar kļūdu saistīto informāciju, EMCS notikumu žurnalēšana, uzkrājot datus par kļūdainiem sistēmas notikumiem (neskaitot paredzēto loģisko validāciju apstrādes laikā identificētās datu kļūdas), t.sk. nodrošinot iespēju nosūtīt ziņojumu par kļūdu sistēmas administratoram atbilstoši kļūdu žurnāla uzstādījumiem.
	Apliecinājums
*

	(33) 
	Kļūdu paziņojumi	
EMCS jāattēlo klasificēts kļūdas paziņojums par kļūdām lietotāja saskarnē un tīmekļa pakalpēs (kļūda, brīdinājums, informācija) ar detalizētu aprakstu un iespējamām turpmākām darbībām. 
Kļūdu paziņojumi ir jāveido tā, lai EMCS programmatūra lietotājam nesniedz informāciju, kas varētu apdraudēt VID IS drošību, tai skaitā, nepieļaut iespēju lietotājam veikt analīzi par kļūdas un veikto pārbaužu raksturu. Kļūdas situācijās lietotājam ir jāparāda minimāli nepieciešamo informāciju, detalizētu tehnisko informāciju nosūtot EMCS administratoram un veicot informācijas ierakstīšanu sistēmas žurnālā, lai pārāk detalizēti kļūdu paziņojumi neļautu lietotājam iegūt nevēlamu informāciju par izmantotajām tehnoloģijām, VID IS arhitektūru un veiktajām drošības pārbaudēm, kas varētu atvieglot tālākos uzbrukumus VID IS.
	Apliecinājums
*

	(34) 
	Datu dzēšanas brīdinājums	
EMCS jāpilnveido un jāuztur tā, lai jebkādu datu dzēšanas gadījumā tiktu pieprasīts lietotāja apstiprinājums dzēšanai.
	Apliecinājums
*

	(35) 
	Informācijas iekšējās integritātes nodrošināšana	
EMCS jāpilnveido un jāuztur tā, lai tiktu nodrošināta informācijas integritāte no biznesa procesu loģikas viedokļa, veicot datu validāciju gan lietotāja un saskarnes, gan datubāzes līmenī.
	Apliecinājums
*

	(36) 
	Prasības Sistēmas uzturamībai	
Pakalpojuma sniegšanas laikā EMCS labākai uzturamībai jānodrošina šādi nosacījumi:
1)	jābūt iespējai definēt un mainīt EMCS funkcionalitāti ar administratora definēto parametru palīdzību, piemēram, mainot konfigurācijas parametrus vai klasifikatoru vērtības;
2)	EMCS jāpilnveido un jāuztur tā, lai modificējot vienu EMCS moduli, pēc iespējas mazāk tiktu ietekmēti citi moduļi;
3)	jāuztur pieejama dokumentācija, vadlīnijas un standarti, kas nepieciešami EMCS darbināšanai, t.sk. administrēšanai, jaunās funkcionalitātes pievienošanai.
	Apliecinājums
*

	3.6.
	Testēšanas prasības
	

	(37) 
	Prasības testēšanai	
IZPILDĪTĀJAM ir jānodrošina programmatūras nodevuma testēšana pirms iesniegšanas VID saskaņā ar Līguma 0.2.0.pielikuma 1.5.apakšpunktu un šīs specifikācijas prasībām.
IZPILDĪTĀJAM jānodrošina iekšējā testēšana atbilstoši savām procedūrām un testēšanas dokumentācijas sagatavošana.
IZPILDĪTĀJAM ir jāapraksta, kāds būs testēšanas process, kādi būs testēšanas veidi (manuālā, automātiskā) un kādi testēšanas rīki tiks izmantoti, lai veiktu nodevumu kvalitatīvu testēšanu; kāda testēšanas dokumentācija un kādā formātā tiks piegādāti testēšanas scenāriji, kā tiks saskaņoti un iesniegti testpiemēri, kad, kādā formātā un ar kādu saturu tiks iesniegti testu žurnāli.
	Apraksts
**

	(38) 
	IZPILDĪTĀJA veicamie nodevumu testi 	
Lai nodrošinātu nodevuma atbilstību noteiktajām prasībām, IZPILDĪTĀJAM ir jānodrošina nodevumu iekšējā testēšana atbilstoši kādai no zināmām testēšanas metodoloģijām un testēšanas dokumentācijas sagatavošana.
IZPILDĪTĀJAM jānodrošina vismaz:
1) funkcionalitātes testēšana;
2) integritātes testēšana;
3) drošības testēšana;
4) regresijas testēšana;
5) veiktspējas, ātrdarbības un slodzes testēšana.
Testēšanu veic IZPILDĪTĀJS ar saviem resursiem, neiesaistot VID, pirms nodevuma iesniegšanas, lai pārliecinātos, ka nodevums ir gatavs akcepttestēšanai.
Programmatūras nodevumi ir jāiesniedz kopā ar IZPILDĪTĀJA veiktās testēšanas dokumentāciju.
Veicot EMCS laidienu piegādi, ir jāveic visu iepriekš piegādāto EMCS daļu testēšana, ieskaitot to EMCS daļu atkārtotu testēšanu, kas netika modificētas, ar mērķi pārliecināties, ka veiktās modifikācijas nav negatīvi ietekmējušas līdz šim izstrādātās EMCS daļas.
IZPILDĪTĀJAM jāapraksta, kādi testēšanas veidi, metodes un rīki tiks izmantoti nodevumu testēšanai, kādā formātā un ar kādu saturu tiks iesniegta testēšanas dokumentācija.
	Apraksts
**

	(39) 
	Funkcionālā testēšana 	
Testpiemēros jāiekļauj visu programmatūras prasību specifikācijā/aprakstā iekļauto funkciju (prasību) pārbaude. Testpiemēros jāiekļauj gan “pozitīvie” (ievadīti korekti dati - mērķis ir pārbaudīt, vai EMCS programmatūras funkcionalitāte strādā korekti), gan „negatīvie” (ievadīti kļūdaini dati - mērķis ir pārbaudīt EMCS programmatūras darbaspēju un korektu apstrādi kļūdu un problēmsituāciju gadījumā) piemēri. 
Testpiemēros jānorāda gan ievaddati, gan sagaidāmie rezultāti. 
Testēšanas scenārijos ir jāiekļauj visu darba plūsmas zaru pārbaude.
	Apliecinājums
*

	(40) 
	Akcepttestēšana 	
Akcepttestēšanas kārtība aprakstīta Līguma 0.3.0.pielikumā “Līguma darba rezultātu nodošanas – pieņemšanas kārtība un akcepttestēšanas kārtība”.
VID sagatavos akcepttestēšanas vidi un veiks akcepttestēšanu saskaņā ar testēšanas dokumentāciju. IZPILDĪTĀJS sagatavo un ar VID saskaņo akcepttestu scenārijus.
IZPILDĪTĀJAM ir jānodrošina akcepttestēšanas vides sagatavošanai un akcepttestu norisei nepieciešamās konsultācijas.
Balstoties uz VID iesniegtajiem testēšanas protokoliem un problēmziņojumiem, IZPILDĪTĀJAM jānovērš akcepttestēšanas laikā identificētās problēmas. 
IZPILDĪTĀJAM jāsagatavo un jāiesniedz VID testēšanas pārskats (IZPILDĪTĀJAM ir jāveido plānoto testēšanas darbību rezultātu kopsavilkums un jānodrošina novērtējums, balstoties uz iegūtajiem rezultātiem).
	Apliecinājums
*

	(41) 
	Nodevuma funkcionalitātes demonstrācija	
Nodevuma funkcionalitātes demonstrācijas mērķis ir pārliecināties, ka nodevums atbilst VID prasību analīzes laikā definētiem biznesa procesiem un pilda biznesa procesu nodrošināšanai nepieciešamo funkcionalitāti (demonstrācijas laikā pieļaujama atsevišķu funkciju nekorekta darbība, ja tā netraucē VID pārliecināties par funkcionalitātes darbību pēc būtības). Nodevuma demonstrācijas laikā VID neveic nodevuma akcepttestēšanu. 
Funkcionalitātes demonstrācija veicama pēc VID pieprasījuma pirms nodevuma iesniegšanas.
Atbilstoši nodevuma funkcionalitātes demonstrācijas laikā VID identificētiem nepieciešamiem papildinājumiem/ nepilnībām/ priekšlikumiem/ ierosinājumiem, IZPILDĪTĀJAM ir jāveic izstrādātās un apstiprinātās programmatūras dokumentācijas papildināšana un/vai atjaunošana (demonstrācijas laikā VID neizvirzīs prasību analīzes laikā definētām prasībām pretrunīgas prasības). 
IZPILDĪTĀJAM jāveic papildinātās un/vai atjaunotās dokumentācijas atkārtota saskaņošana ar VID. Pēc dokumentācijas apstiprināšanas IZPILDĪTĀJAM ir jāveic nepieciešamās izmaiņas nodevumā.
	Apliecinājums
*

	(42) 
	Veiktspējas, ātrdarbības un slodzes testēšana 	
Daudzlietotāju režīma veiktspējas, ātrdarbības un slodzes testēšanai ir jāsimulē EMCS darbību:
a) nominālas noslodzes apstākļos (šī testa ietvaros ir jāparāda, ka EMCS var izpildīt noteiktās ātrdarbības prasības nominālas noslodzes apstākļos);
b) maksimālas noslodzes apstākļos (pakāpeniski paaugstinot noslodzi, nosakot slieksni, kad veiktspējas prasības vairs netiek izpildītas vai arī līdz EMCS darbības atteicei).

Papildus IZPILDĪTĀJAM jānodrošina:
a) stabilitātes testēšana (šī testa ietvaros ir jāpārbauda EMCS darbības stabilitāte to ilgstoši darbinot pie dažādām noslodzēm, piemēram, nominālas noslodzes);
b) kapacitātes testēšana (šī testa ietvaros ir jāpārbauda EMCS spēju robežas pie dotās tehniskās konfigurācijas);
c) mērogojamības testēšana (šī testa ietvaros ir jānoskaidro EMCS mērogojamības iespējas).
Noslodzes nosacījumi ir jādetalizē programmatūras prasību specifikācijā.
Noslodzes nosacījumi ir jādetalizē testēšanas dokumentācijā.
Pirms slodzes testēšanas IZPILDĪTĀJAM ar VID jāsaskaņo precīzi testa scenāriji un slodzes testa izpildes nosacījumi, kā arī kritēriji, pēc kuriem tiek akceptēta EMCS darba spēja pie iepriekš definētās slodzes.
	Apliecinājums
*

	(43) 
	Drošības testēšana	
Drošības testēšanas mērķis ir pārbaudīt EMCS noturību pret nesankcionētu pieeju un uzbrukumiem.
Vienlaikus gan slodzes testa laikā, gan veicot drošības un funkcionālos testus, kas simulē dažādas kļūdas uz darbības atteikumu vērstas darbības, jāvērtē EMCS darbības stabilitāte un drošība.
IZPILDĪTĀJAM ir jānovērš testēšanas laikā atklātie defekti un jāiesniedz VID testēšanas dokumentācija. IZPILDĪTĀJS var iesniegt VID neatkarīgā audita rezultātus, vienojoties par neatkarīgā auditora kvalifikāciju.
	Apliecinājums
*

	3.7.
	Nodevumu piegādes un uzstādīšanas prasības
	

	(44) 
	Darbu un nodevumu vispārīgā atbilstība 	
IZPILDĪTĀJAM Pakalpojuma ietvaros ir jāveic darbi un jāpiegādā nodevumi (dokumentācijas un programmkoda) saskaņā ar šīs specifikācijas prasībām, Līguma nosacījumiem, Latvijas Republikā spēkā esošo normatīvo aktu prasībām, Latvijas Republikas un starptautiskajiem programmatūras izstrādes standartiem.
	Apliecinājums
*

	(45) 
	Pakalpojuma nodevumu nodošanas-pieņemšanas kārtība 	
Nodevumu nodošana-pieņemšana jāveic saskaņā ar Līguma 0.3.0.pielikumā aprakstīto kārtību un prasībām.
	Apliecinājums
*

	(46) 
	Nodevumu atbilstība standartiem 	
Katrā piegādē IZPILDĪTĀJAM jāpiegādā nodevumu aktualizētās versijas, nodrošinot konfigurāciju pārvaldību un versiju kontroli saskaņā ar šīs specifikācijas prasībām un Līguma 0.2.0.pielikuma “EMCS uzturēšanas un pilnveidošanas kvalitātes un pārvaldības tehniskās prasības” 1.2. un 1.3.apakšpunktiem, kā arī citi nodevumi, kuri saskaņā ar labu industriālo praksi ir vajadzīgi EMCS darbināšanai, t.sk. tālākai pilnveidošanai un uzturēšanai.
	Apliecinājums
*

	(47) 
	Nodevumu saturs un piegāde
Programmatūras nodevumā ietilpst: sagatavotā programmatūra kopā ar pavaddokumentiem (var saturēt projektējuma dokumentāciju (programmatūras prasību specifikācija, programmatūras projektējuma apraksts, izmaiņu projektējuma apraksts, algoritmu apraksts), programmatūras pirmkodus, instalācijas instrukciju, instalācijas pakotni ar programmatūras izpildkodiem un datubāzes skriptiem, datubāzes modeli un datubāzes struktūras aprakstu, Helpfailu, lietotāja un administratora dokumentāciju, testu projektējuma specifikāciju, testpiemēru specifikāciju, testēšanas kopsavilkuma pārskatu).
Programmatūras nodevumu piegādes jānodrošina saskaņā ar Līguma 0.3.0.pielikuma 7.1.apakšpunktu. 
Nodevums jāpiegādā uzstādīšanai gan VID testa vidē, gan VID produkcijas vidē, ar norādi par programmatūras nodevuma instalēšanas paketes uzstādīšanas vidi, ja tehniski nav iespējams piegādāt nodevuma instalēšanas paketi, kas izmantojama abās vidēs. Programmatūras instalēšanas paketei jābūt “inkrementālai”, t.i., tās uzstādīšana ir veicama uz iepriekš piegādātas versijas. Programmatūras nodevumi nedrīkst ietekmēt datubāzē jau esošos datus, ja vien tas nav iepriekš īpaši saskaņots vai nav nodevumu objekts. Gadījumos, ja tiek mainīta datubāzes struktūra, jāpiegādā arī atbilstošie datu migrācijas skripti.
Visiem nodevumiem ir jānodrošina konfigurāciju pārvaldība un versiju kontrole saskaņā ar šīs specifikācijas prasībām un Līguma 4., 5., 6., 7.punktā, 0.1.0.pielikumā “Sadarbības kārtība”, 0.2.0.pielikumā “Sistēmu uzturēšanas un pilnveidošanas kvalitātes un pārvaldības tehniskās prasības” un 0.3.0.pielikumā “Līguma darba rezultātu nodošanas-pieņemšanas kārtība un akcepttestēšanas kārtība” noteikto kārtību.
	Apliecinājums
*

	(48) 
	Prasības programmatūras nodevumiem	
Pirms IZPILDĪTĀJS iesniedz VID EMCS nodevumu pakotni, IZPILDĪTĀJAM jāveic ar VID saskaņotas programmatūras pārbaudes, izmantojot SonarQube vai līdzvērtīgu ar VID saskaņotu programmatūras koda kvalitātes un drošības pārbaudes rīku.
Piegādātā programmatūras pirmkoda kvalitātei ir jābūt pietiekamai, lai VID vai tā nolīgts trešās puses kvalificēts personāls varētu nodrošināt programmatūras turpmāko uzturēšanu, modificēšanu, paplašināšanu, kā arī iespējamo migrēšanu. 
IZPILDĪTĀJAM jāpiegādā VID programmatūras pirmkods tādā formā, lai to (visu vai konkrētu daļu – saskaņā ar IZPILDĪTĀJA norādījumiem) bez modifikācijām var atvērt VID savā testa vidē un nokompilēt (ja piegādātais programmatūras pirmkods ir kompilējams).
Programmatūras pirmkodam jāsatur komentāri latviešu valodā, kas ir viegli saprotami atbilstošas kvalifikācijas speciālistiem bez pirmkoda autora palīdzības.
IZPILDĪTĀJAM jāpiegādā VID arī ar piegādāto pirmkodu saistīto dokumentāciju – shēmas, grafikus, utt. izejas failu veidā.
IZPILDĪTĀJAM tehniskajā piedāvājumā ir jāapraksta programmatūras dokumentēšanas principi un apjoms. 
	Apraksts
**


	(49) 
	Prasības dokumentācijas nodevumiem	
Darbu izpildes rezultātā izveidotā (aktualizēta, t.i. labota un/vai papildināta) dokumentācija ir jāpiegādā integrējot to attiecīgā dokumenta veida pēdējā (aktuālajā) versijā, saglabājot izmaiņu trasējamību, tādējādi novēršot dokumentācijas sadrumstalošanos.
	Apliecinājums
*

	(50) 
	Nodevumu trasējamība	
IZPILDĪTĀJAM jānodrošina šādu nodevumu trasējamība:
1) programmatūras prasību specifikācijā definēto prasību trasējamība ar atbilstošā vienošanās protokolā definētām prasībām;
2) programmatūras projektējuma apraksta trasējamība ar programmatūrās prasību specifikācijā definētām prasībām (prasību numuriem);
3) testpiemēru trasējamība ar programmatūras prasību specifikācijā un programmatūras projektējuma aprakstā definētām prasībām (prasību numuriem).
	Apliecinājums
*

	(51) 
	Programmatūras uzstādīšana VID akcepttestēšanas vidē 	
Pēc programmatūras nodevuma saņemšanas VID veiks EMCS programmatūras uzstādīšanu un konfigurēšanu akcepttesta vidē. IZPILDĪTĀJAM ir jānodrošina nepieciešamais VID darbinieku atbalsts EMCS programmatūras uzstādīšanas un konfigurēšanas laikā akcepttesta vidē. VID var lūgt IZPILDĪTĀJU veikt programmatūras vienumu uzstādīšanu akcepttestēšanas vidē.
	Apliecinājums
*

	(52) 
	Programmatūras uzstādīšana produkcijas vidē 	
Pēc akcepttestēšanas pabeigšanas VID veiks EMCS programmatūras uzstādīšanu un konfigurēšanu produkcijas vidē. Izpildītājam ir jāpiegādā pēdējās atkļūdotās programmatūras un dokumentācijas versijas, kā arī jānodrošina nepieciešamais VID darbinieku atbalsts EMCS programmatūras uzstādīšanas un konfigurēšanas laikā produkcijas vidē.
	Apliecinājums
*

	3.8.
	Drošības prasības
	

	(53) 
	Drošības prasības 	
IZPILDĪTĀJAM ir jānodrošina drošības prasību izpilde saskaņā ar Līguma 0.7.0.pielikumā “Drošības prasības sistēmas uzturēšanai, pilnveidošanai un garantijas nodrošināšanai” noteikto.
	Apliecinājums
*

	3.9.
	Garantija
	

	(54) 
	Garantijas nodrošināšanas periods un saturs	
IZPILDĪTĀJAM ir jānodrošina garantijas pakalpojuma sniegšana 24 (divdesmit četrus) mēnešus, skaitot no attiecīgā nodevuma nodošanas-pieņemšanas akta abpusējas parakstīšanas dienas, saskaņā ar Līguma 9.punktu. IZPILDĪTĀJS var piedāvāt garāku garantijas nodrošināšanas termiņu. 
Garantijas ietvaros IZPILDĪTĀJAM jānodrošina EMCS darbības traucējumu, kļūdu un nepilnību novēršana, t.sk. jānovērš datu bojājumi, kas radušies IZPILDĪTĀJA apzinātas vai neapzinātas rīcības rezultātā, bez papildu maksas saskaņā ar Līguma 0.1.0.pielikumā aprakstīto sadarbības kārtību.
Garantijai ir jāietver vismaz šādu darbību veikšana:
1) piegādātās programmatūras darbības traucējumu un/vai kļūdu un nepilnību diagnosticēšana, analīze un novēršana; 
2) VID datu labojumu veikšana, ja datu bojājumi radušies piegādātās programmatūras (t.sk. trešās puses programmatūras) kļūdu vai nepilnību dēļ;
3) dokumentācijas aktualizēšana (t.i., labošana, papildināšana utt.), atbilstoši visiem garantijas nodrošināšanas ietvaros veiktajiem labojumiem;
4) tehniskā atbalsta (tajā skaitā saistībā ar drošības prasību nodrošināšanu) un konsultāciju sniegšana piegādāto Nodevumu garantijas laikā.
	Apliecinājums
*

	(55) 
	Pieteikumu risināšana garantijas nodrošināšanas pakalpojuma ietvaros 
IZPILDĪTĀJAM jānodrošina Līguma 0.1.0.pielikumā aprakstītā pieteikumā aprakstītās problēmas novēršanas kārtība. Garantijas nodrošināšanas ietvaros IZPILDĪTĀJS bez maksas risina pieteikumu visiem pieejamajiem līdzekļiem, t.sk. nodrošina pieteikumu – problēmziņojumu izpēti, novērtēšanu un problēmziņojumā norādītās problēmas novēršanu, savukārt VID visiem pieejamajiem līdzekļiem sniedz pieteikuma risināšanai nepieciešamo papildus informāciju. Pieteikumu risināšanā jāievēro šīs specifikācijas prasības.
	Apliecinājums
*



Piezīmes: 
* - aizpilda pretendents, ierakstot vārdu “APLIECINĀM” vai “NODROŠINĀSIM” ;
** - aizpilda pretendents, sniedzot detalizētu aprakstu, kādā veidā tiks nodrošināta prasības īstenošana. Prasības īstenošanas aprakstam jābūt pietiekamam, lai nepārprotami būtu saprotams prasības realizācijas mehānisms vai rīki (līdzekļi), ar kuriem ir iespējams īstenot prasību. 

